Ministerstvo financií SR

Usmernenie č.:	14/2007- U

Aktualizácia č.:	- 

Vecné zameranie:	Usmernenie k postupu financovania projektov štrukturálnych fondov a Kohézneho fondu v súvislosti s ukončením rozpočtového roka 2007 

Vydáva:	Sekcia európskych a medzinárodných záležitostí a Sekcia rozpočtovej politiky 
Ministerstva financií SR 

Určené pre:	platobný orgán, platobné jednotky, riadiace orgány a sprostredkovateľské orgány pod riadiacim orgánom a rozpočtové útvary správcov kapitol

Počet príloh:		-

Dátum vydania:	5.11.2007

Dátum účinnosti:	5.11.2007

Schválili: 

			
.............................................................		     .............................................................
Mgr. Marcela Zubriczká				Ing. Radovan Majerský
           generálna riaditeľka sekcie 		           generálny riaditeľ sekcie
Sekcia európskych a medzinárodných záležitostí              Sekcia rozpočtovej politiky

OBSAH

	ÚVOD

1.	Podmienky pre spracovanie žiadostí o platbu a súhrnných žiadostí a platbu v súvislosti s ukončením rozpočtového roka 2007 

1.1	Žiadosti o platbu konečného prijímateľa/príjemcu pomoci
1.2	Zúčtovanie poskytnutého predfinancovania
1.3	Súhrnné žiadosti o platbu 
1.4	Vysporiadanie finančných vzťahov a vrátenie finančných prostriedkov

2.	Podmienky pre viazanie výdavkov štátneho rozpočtu nepoužitých v roku 2007 a pre ich použitie v roku 2008

3.	Podmienky pre použitie prostriedkov konečného prijímateľa získané v roku 2008 refundáciou

ÚVOD

Platobný orgán má v zmysle Koncepcie systému finančného riadenia štrukturálnych fondov a Koncepcie systému finančného riadenia Kohézneho fondu v podmienkach Slovenskej republiky v kompetencii vydávanie usmernení k finančnému riadeniu štrukturálnych fondov a Kohézneho fondu.

Vzhľadom na špecifiká rozpočtových pravidiel, informačných systémov ITMS, ISUF, RIS a Štátnej pokladnice pri ukončení rozpočtového roka 2007 a rozpísanie parlamentom schváleného rozpočtu v systéme RIS všetkými kapitolami 1. februára 2008, usmernenie svojím obsahom upresňuje podmienky a lehoty pre spracovanie žiadostí o platbu konečných prijímateľov/príjemcov pomoci, súhrnných žiadostí o platbu a podmienky viazania výdavkov štátneho rozpočtu v súlade so zákonom č. 523/2004 Z.z. o rozpočtových pravidlách verejnej správy a o zmene a doplnení niektorých zákonov v znení neskorších predpisov.
V usmernení sú definované povinnosti pre platobný orgán, platobné jednotky, konečných prijímateľov – štátne rozpočtové organizácie a správcov kapitol, postupnosť krokov, ktoré majú vykonať a termíny v nadväznosti 
na ukončenie rozpočtového roka 2007. 
Platobné jednotky a rozpočtové útvary správcov kapitol v spolupráci s riadiacimi orgánmi sú povinné zabezpečiť informovanie všetkých dotknutých konečných prijímateľov - štátne rozpočtové organizácie, ktorí realizujú projekty v rámci programov ich rozpočtovej kapitoly.
Za účelom dosiahnutia bezproblémového plnenia potrebných úloh a povinností v súvislosti s ukončením rozpočtového roka 2007 a zahájením rozpočtového roka 2008 si Vás dovoľujeme požiadať o dodržiavanie termínov a postupov špecifikovaných týmto usmernením. 

1.	
1.	Podmienky pre spracovanie žiadostí o platbu a súhrnných žiadostí a platbu v súvislosti s ukončením rozpočtového roka 2007 

1.1	Žiadosti o platbu konečného prijímateľa/príjemcu pomoci

V súvislosti s ukončením rozpočtového roka 2007 sú stanovené podmienky pre spracovanie žiadostí o platbu konečných prijímateľov/príjemcov pomoci (ďalej iba „KP/PP“) takto:
Platobná jednotka vykonáva rezerváciu žiadostí o platbu KP/PP - priebežných, záverečných, poskytnutie a zúčtovanie predfinancovania a zálohových platieb v termíne do 10. decembra 2007 (pre programové dokumenty JPD Cieľ 2, JPD Cieľ 3, CIP INTERREG IIIA A-SR a CIP INTERREG IIIA HU-SR-UA je tento termín predĺžený do 17. decembra 2007). Nasledujúci deň, t.j. 11. decembra 2007 nie je možné vykonávať rezervácie žiadostí o platbu v ITMS. 
Tento termín sa nevzťahuje na vykonávanie ostatných činností v rámci prepojenia informačných systémov ITMS a ISUF, ako sú napr. zmena údajov o KP/PP a projekte alebo účtovanie súvisiacich účtovných prípadov v systéme ISUF.
Nadväzne na vyššie uvedené, všetky žiadosti o platbu KP/PP, pre ktoré platobná jednotka vykonala rezerváciu zo systému ITMS do systému ISUF v roku 2007, je potrebné v systéme ISUF spracovať ešte v roku 2007, t.j. platobná jednotka je povinná ich zahrnúť do súhrnnej žiadosti o platbu, ktorá bude v roku 2007 predložená na schválenie platobnému orgánu:
a)	žiadosti o platbu KP/PP, ktoré boli schválené platobným orgánom v súhrnnej žiadosti o platbu v roku 2007, platobná jednotka je povinná uhradiť konečným prijímateľom / príjemcom pomoci a zaúčtovať v ISUF ešte v roku 2007;
b)	žiadosti o platbu KP/PP, pre ktoré platobná jednotka vykonala v roku 2007 rezerváciu a neboli schválené platobným orgánom v súhrnnej žiadosti o platbu v roku 2007 (tzn. nebudú uhradené KP/PP), platobná jednotka je povinná zabezpečiť ich zneplatnenie v systéme ISUF v roku 2007 a v roku 2008 opätovne vykonať rezerváciu v ITMS. Ak sa na rezervované žiadosti o platbu viažu vytvorené ELURy v systéme RIS, platobná jednotka alebo správca kapitoly ich musí zrušiť. Platobná jednotka je povinná požiadať o zneplatnenie žiadostí o platbu v systéme ISUF platobný orgán v termíne do 20. decembra 2007 
(pre programové dokumenty JPD Cieľ 2, JPD Cieľ 3, CIP INTERREG IIIA A-SR a CIP INTERREG IIIA HU-SR-UA je tento termín predĺžený do 21. decembra 2007) na e-mailovú adresu isuf_support@mfsr.sk. V tejto súvislosti platobná jednotka a konečný prijímateľ – štátna rozpočtová organizácia sú povinní v spolupráci so správcom kapitoly zabezpečiť úpravu limitu viazania výdavkov v rozpočte príslušnej kapitoly na bežný rozpočtový rok. O sumu viazaných prostriedkov MF SR povolí prekročenie limitu výdavkov príslušnej kapitole v nasledujúcom rozpočtovom roku.

Rezervácia žiadostí o platbu KP/PP zo systému ITMS do systému ISUF bude obnovená pre všetky právne formy konečných prijímateľov / príjemcov pomoci dňa 4. februára 2008. Predpokladom pre obnovenie rezervácií žiadostí o platbu je rozpísanie parlamentom schváleného rozpočtu všetkými kapitolami v systéme RIS a načítaní tohto rozpočtu do systému ISUF. Predpokladaný dátum načítania parlamentom schváleného rozpočtu je 1. február 2008. 
V prípade, že žiadosť o platbu bola v roku 2007 v systéme ISUF zneplatnená a zostala v systéme ITMS v stave „Predbežná finančná kontrola vykonaná“, platobná jednotka je povinná požiadať o opätovnú rezerváciu žiadosti o platbu administrátora ITMS. V tejto súvislosti upozorňujeme na pravidlo zaraďovania žiadostí konečných prijímateľov do súhrnnej žiadosti o platbu iba v prípade, keď je pre predmetnú žiadosť o platbu vytvorená rezervácia zo systému ITMS do systému ISUF.

1.2	Zúčtovanie poskytnutého predfinancovania

Platobná jednotka je povinná vykonať zúčtovanie do 31. decembra 2007 ku všetkým žiadostiam o poskytnutie predfinancovania, pre ktoré boli vykonané rezervácie z ITMS do ISUF do 31. októbra 2007, vrátane ich zaradenia a schválenia v súhrnnej žiadosti o platbu podľa podmienok v bode 1.1.

Od 1. novembra 2007 dôjde v systéme ISUF k zmene spôsobu spracovania žiadostí o platbu - poskytnutie a zúčtovanie predfinancovania. Uvedená zmena sa nevzťahuje na žiadosti o poskytnutie predfinancovania, ktoré boli zo systému ITMS do systému ISUF rezervované platobnou jednotkou pred 1. novembrom 2007. Takéto žiadosti o poskytnutie predfinancovania budú zúčtované pôvodným spracovaním žiadosti o zúčtovanie predfinancovania, pričom musí byť dodržaný princíp, že poskytnuté predfinancovanie sa rovná výške zúčtovaného predfinancovania. 

Platobná jednotka je zároveň povinná v spolupráci s riadiacim orgánom alebo sprostredkovateľským orgánom zabezpečiť, aby všetky žiadosti o platbu typu poskytnutie predfinancovania rezervované do systému ISUF pred 1.11.2007 boli zúčtované prostredníctvom zúčtovania predfinancovania do 31. decembra 2007. Za zúčtované sa považujú žiadosti o platbu, ktoré budú zaradené do súhrnnej žiadosti o platbu v roku 2007. 
 
1.3	Súhrnné žiadosti o platbu 

V súvislosti s ukončením rozpočtového roka 2007 sa stanovuje hraničný termín 10. december 2007
(pre programové dokumenty JPD Cieľ 2, JPD Cieľ 3, CIP INTERREG IIIA A-SR a CIP INTERREG IIIA HU-SR-UA je tento termín predĺžený do 17. decembra 2007 do 8:00 hod.) na predkladanie súhrnných žiadostí o platbu platobnému orgánu. 

Všetky žiadosti o platbu KP/PP, pre ktoré platobná jednotka vykonala rezerváciu zo systému ITMS do systému ISUF v roku 2007, je platobná jednotka povinná zahrnúť do súhrnnej žiadosti o platbu, ktorá bude v roku 2007 predložená na schválenie platobnému orgánu.

1.4	Vysporiadanie finančných vzťahov a vrátenie finančných prostriedkov

Platobná jednotka v spolupráci s riadiacim orgánom a sprostredkovateľským orgánom pod riadiacim orgánom je povinná do 31. decembra 2007 vysporiadať všetky mylne prijaté platby, resp. neidentifikované prijaté platby, ktoré sa evidujú v systéme ISUF, t. z. vysporiadať kreditné operácie na účtoch v Štátnej pokladnici a preúčtovať podľa konkrétneho typu vrátenia finančných prostriedkov na základe zistenej skutočnosti. Vo vzťahu k vysporiadaniu finančných prostriedkov od konečného prijímateľa – štátnej rozpočtovej organizácie formou viazania výdavkov platobná jednotka a konečný prijímateľ sú povinní v spolupráci so správcom kapitoly zabezpečiť úpravu limitu viazania výdavkov v rozpočte príslušnej kapitoly na bežný rozpočtový rok v súlade s termínom určeným zákonom č. 523/2004 Z.z. o rozpočtových pravidlách verejnej správy a o zmene a doplnení niektorých zákonov v znení neskorších predpisov. O sumu viazaných prostriedkov MF SR povolí prekročenie limitu výdavkov príslušnej kapitole v nasledujúcom rozpočtovom roku. 

2.	Podmienky pre viazanie výdavkov štátneho rozpočtu nepoužitých v roku 2007 a pre ich použitie v roku 2008

V súvislosti s ukončením rozpočtového roka 2007 vyplývajú pre platobné jednotky a pre konečných prijímateľov – štátne rozpočtové organizácie tieto špecifiká:
Podľa § 8 zákona č. 523/2004 Z.z. o rozpočtových pravidlách verejnej správy a o zmene a doplnení niektorých zákonov v znení neskorších predpisov na ďalšie použitie prostriedkov v roku 2008 je potrebné v roku 2007 v súlade s listom Ministerstva financií SR č. MF/027432/2007-441 viazať rozpočtované výdavky EÚ (zdroje 1151, 1161, 1171, 1181, 1191, 1351, 1361, 1371, 1381, 1391) a prostriedky na spolufinancovanie zo štátneho rozpočtu (zdroje 1152, 1162, 1172, 1182, 1192, 11C5, 1352, 1362, 1372, 1382, 1392, 13C5). V roku 2008 budú všetky viazané výdavky EÚ a prostriedky na spolufinancovanie zo štátneho rozpočtu z roku 2005, 2006 a 2007 rozpísané so zdrojovým označením kódov začínajúcich sa číslom 13.
V roku 2008 je pri použití prostriedkov z predchádzajúceho roka potrebné dodržať rovnaký účel použitia  prostriedkov z roku 2007. Organizácia (správca kapitoly) si môže rozpísať prostriedky EÚ a spolufinancovania zo štátneho rozpočtu podľa potreby a zároveň môže v priebehu roka 2008 realizovať vnútorné rozpočtové opatrenia.

3.	Podmienky pre použitie prostriedkov konečného prijímateľa získané v roku 2008 refundáciou

V súvislosti s ukončením rozpočtového roka 2007 vyplývajú pre platobné jednotky a pre konečných prijímateľov – štátne rozpočtové organizácie tieto špecifiká:

V prípade, že výdavky konečného prijímateľa - štátnej rozpočtovej organizácie nebudú zaradené do súhrnnej žiadosti o platbu k  10. decembru 2007 a schválené platobným orgánom, neuskutoční sa v roku 2007 refundácia týchto prostriedkov zo zdrojov EÚ a spolufinancovania zo štátneho rozpočtu. Žiadosť o priebežnú/záverečnú platbu (t.j. refundácia) bude zaradená do súhrnnej žiadosti o platbu a uhradená v roku 2008. Konečný prijímateľ - štátna rozpočtová organizácia  uskutoční refundáciu na výdavky rozpočtu roku 2008, čím uvoľní použitie prostriedkov na pôvodný účel.